Karen Hækkerup (S), 2014-02-26:
Jeg vil sige, jeg har glædet mig til det her spørgsmål, for det er ikke mere end en uges tid siden, at vi havde et møde, hvor vi diskuterede lige præcis de her ting.
Og da vi havde det møde, synes jeg egentlig, der var en god stemning, og vi havde en god samtale om, hvad det er, der skal ske.
Der er jo blevet gennemført en politireform i Danmark, og der er ikke nogen tvivl om, at den reform har været meget, meget gennemgribende.
Den blev måske heller ikke tilrettelagt på den mest elegante måde, men der er gået nogle år nu, og nu står politiet et andet sted, end de gjorde, da man lavede reformen.
Vi har et politi, som borgerne har stor tillid til, og som der er tryghed omkring, og vi har et politi, som vi kan være stolte af.
Men der er også en ting, der generer, og det er bl.a. den udformning, som de her resultatkontrakter har.
Det er en dagsorden, jeg selv har forfulgt tidligere, da jeg var retsordfører.
Dengang var der ikke mange fra den borgerlige regering, der havde lyst til at lægge øre til eller endog tale om, hvorvidt det kunne være en god idé måske at gøre tingene på en lidt anden måde.
Men nu har piben fået en anden lyd, for nu er de daværende regeringspartier blevet oppositionspartier, og nu vil man gerne være med til at diskutere.
Det glæder mig, for det her er en dagsorden, jeg har stået inde for i al den tid, vi har diskuteret det her emne.
Som det også fremgik af vores møde, som vi jo altså havde for en lille uges tid siden, er det nu sådan, at Rigspolitiet har sagt, at de arbejder på et oplæg om, hvordan man kan komme væk fra den måde, man laver målstyring på i dag, og over til at lave nogle mere lokale strategier.
Det oplæg, der kommer fra rigspolitichefen, vil blive givet til mig, vi vil drøfte det i forligskredsen, og mit ønske er selvfølgelig, at man kan skabe medejerskab, så den almindelige betjent derude også kan begynde at sige, at det, jeg laver, nu giver mening, altså at man kan afveje tingene ud fra de lokale forhold og sige: Det er det her, vi prioriterer, for i vores område har vi nogle sager, som vi gerne vil prioritere, og som man måske ikke har i andre politikredse – det kan være røverier, vold eller alt muligt andet.
Så jeg glæder mig over, at der nu er fælles fodslag, og at også Venstre vil være med til at se på de her ting, så det bliver et forår, hvor vi får en god diskussion af dem.
Det sidste har vi jo allerede aftalt, så det kan jeg sagtens bekræfte.
Nu nævner Venstres ordfører måltal, og jeg vil sige, at jeg faktisk tror, man må konstatere, at vi har fået meget godt ud af de måltal, som er blevet opsat for politiet.
For det er meget svært at rykke en hel organisation hen mod et bestemt mål, hvis ikke alle er enige om, hvor man skal hen.
Men det, der også er vigtigt, er, at vi forstår, hvorfor vi skal gå derhen, og nu er vi et sted, hvor vi derfor kan begynde at bløde lidt op og lade være med at have så rigide mål.
Men det er absolut ikke min intention, at vi ikke skal have mål for, hvad politiet skal levere eller opnå.
Vi må bare finde en anden måde at gøre det på, hvor der ikke sidder nogen derude og tænker: Åh, hvorfor er det så stift og rigidt?
og at det i virkeligheden ikke det, der er det rigtige mål.
Så det her er altså en proces, hvor vi skal have involveret alle medarbejdere – også de folk, som er på gulvet – sådan at vi kan få formuleret noget nyt.
Men jeg vil sige, at vi stadig væk skal have måltal.
Vi har fået meget godt ud af de resultatkontrakter, vi har haft; eksempelvis har vi jo sat mål for at nedbringe bestemte typer af kriminalitet, og det er der også blevet leveret på.
Men nu skal vi videre og give lidt mere frihed til det lokale.